PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2010/ ZK /3/1/014	Bratislava 09.03.2010 

Protimonopolný úrad Slovenskej republiky, odbor koncentrácií v správnom konaní číslo 0006/OK/2010 začatom dňa 21.01.2010 na základe žiadosti podnikateľov EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. 226436 w, Mag. Waltera Dienstla, bytom Prinz Eugenstrasse 58, 1040 Viedeň, Rakúska republika a Dr. Wolframa Themmera, bytom Biberstrasse 15, 1010 Viedeň, Rakúska republika zastúpenými JUDr. Martinom Nedelkom Ph.D, advokátom advokátskej kancelárie Schönherr, so sídlom Nám.1 mája 18 (Park One),  811 06 Bratislava podľa § 10 ods. 17 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov o udelenie výnimky zo zákazu vykonávať práva a povinnosti vyplývajúce zo vzniku koncentrácie podnikateľov EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. FN 226436 w, Mag. Waltera Dienstla, bytom Prinz Eugenstrasse 58, 1040 Viedeň, Rakúska republika, Dr. Wolframa Themmera, bytom Biberstrasse 15, 1010 Viedeň, Rakúska republika a Forstinger Handel und Service GmbH, Richard Strauß-Straße 28, 1230 Viedeň, Rakúska republika, zaevidovaný pod č. FN 236076 x

	rozhodol

na základe § 32 ods. 2 písm. c) zákona č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci výnimky podľa § 10 ods. 17 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov zo zákazu vykonávať práva a povinnosti vyplývajúce zo vzniku koncentrácie podnikateľov EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. FN 226436 w, Mag. Waltera Dienstla, bytom Prinz Eugenstrasse 58, 1040 Viedeň, Rakúska republika, Dr. Wolframa Themmera, bytom Biberstrasse 15, 1010 Viedeň, Rakúska republika a Forstinger Handel und Service GmbH, Richard Strauß-Straße 28, 1230 Viedeň, Rakúska republika, zaevidovaný pod č. FN 236076 x na základe Syndikátnej zmluvy zo dňa 23. decembra 2009 uzatvorenej medzi podnikateľmi Mag. Walter Dienstl, bytom Prinz Eugenstrasse 58, 1040 Viedeň, Rakúska republika, Dr. Wolfram Themmer, bytom Biberstrasse 15, 1010 Viedeň, Rakúska republika, EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. FN 226436 w, Forstinger Handel und Service GmbH, Richard Strauß-Straße 28, 1230 Viedeň, Rakúska republika, zaevidovaný pod č. FN 236076 x a Better Place Beteiligungen GmbH & Co KG, Prinz Eugenstrasse 58, 1040 Viedeň, Rakúska republika, zaevidovaný pod č. FN 327154 i zastavuje, pretože dôvod na konanie odpadol.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bola dňa 21. 01. 2010, prostredníctvom JUDr. Martina Nedelku Ph.D, advokáta advokátskej kancelárie Schönherr, so sídlom Nám.1 mája 18 (Park One), 811 06 Bratislava (ďalej len „právny zástupca“), doručená listom zaevidovaným pod číslom 207/2010 žiadosť podľa § 10 ods. 17 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) o udelenie výnimky zo zákazu vykonávať práva a povinnosti vyplývajúce zo vzniku koncentrácie, oznámenej úradu dňa 21. 01. 2010, ktorá spočíva získaní výlučnej spoločnej kontroly podnikateľov EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. 226436 w. (ďalej len „EKFIN“), pána Mag. Waltera Dienstla, bytom Priny Eugenstrasse58, 1040 Viedeň, Rakúska republika (ďalej len „Walter Dienstl“) a Dr. Wolframa Themmera, bytom Biberstrasse 15, 1010 Viedeň, Rakúska republika, (ďalej len „Wolfram Themmer“), zastúpených právnym zástupcom na základe plnomocenstva zo dňa 08. 01. 2010 a 13. 01. 2010,  nad podnikom podnikateľa Forstinger Handel und Service GmbH, Richard Strauβ – Straβe 28, 1230 Viedeň, Rakúska republika, zaevidovanom pod č. FN 236076 x (ďalej „Forstinger“) na základe Syndikátnej zmluvy zo dňa 23. decembra 2009 uzatvorenej medzi fyzickými osobami Walter Dienstl a Wolfram Themmer a spoločnosťami EKFIN, Forstinger a Better Place Beteiligungen GmbH & Co KG, Prinz Eugenstrasse 58, 1040 Viedeň, Rakúska republika (ďalej len „Better Place“) (ďalej len Syndikátna zmluva).

2.	Na základe predmetnej žiadosti sa dňa 25. 01. 2010 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci udelenia predmetnej výnimky podľa § 10 ods. 17 zákona.

3.	Účastníkmi predmetného správneho konania sú podľa § 25 ods. 3 zákona podnikatelia EKFIN, Walter Dienstl, Wolfram Themmer a Forstinger ako podnikatelia, o ktorých právach a právom chránených záujmoch alebo povinnostiach ustanovených zákonom sa má rozhodnúť.

4.	Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. Úrad v predmetnom správnom konaní vychádzal z podkladov a informácií predložených v  žiadosti o udelenie výnimky, ako aj z podkladov predložených v rámci správneho konania č. 0004/OK/2010 vo veci koncentrácie podnikateľov EKFIN, Walter Dienstl, Wolfram Themmer a Forstinger, v ktorom úrad rozhodnutím č. 2010/FH/3/1/007 zo dňa 25.02.2010 súhlasil s koncentráciou podnikateľov EKFIN, Walter Dienstl, Wolfram Themmer a Forstinger na základe Syndikátnej zmluvy.

Z uvedených podkladov a informácií  vyplynuli nasledujúce skutočnosti:

5.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného právneho predpisu § 2 zákona č.513/1991 Zb. Obchodný zákonník (ďalej len: „Obchodný zákonník“), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	EKFIN

6.	EKFIN je akciovou spoločnosťou, založenou podľa rakúskeho práva, zapísanou v obchodnom registri Obchodného súdu vo Viedni, pod číslom FN 226436 w. Pôsobí na trhu ako private equity spoločnosť, ktorej hlavnou činnosťou je získavanie obchodných podielov v spoločnostiach rôzneho typu s cieľom ich opätovného predaja po ukončení fázy ich rastu. 

7.	Spoločnosť EKFIN nevlastní žiadne obchodné podiely v slovenských spoločnostiach, a zároveň nie je aktívna ani prostredníctvom svojich spoločností v Slovenskej republike. Vykonáva kontrolu nad nasledujúcimi spoločnosťami:

-	ANGER MACHINING GmbH, so sídlom Zaunermühlstraße 3-5, 4050 Traun, Rakúska republika,
-	PAPCEL, a.s., so sídlom Uničovská 132, 784 10 Litovel, Česká republika, 
-	Moll Maschinenbau GmbH, so sídlom Obersunzing 52, Leiblfing, Nemecká spolková republika 
-	Vienna Acoustics GmbH, so sídlom Rysergasse 60, 1230 Viedeň, Rakúska republika 
-	MFT Multifunktionale Trainingsgeräte GmbH, Industriestraße 9 Top 4/2, A-2353 Guntramsdorf, Rakúska republika
-	PANHANS Maschinenbau GmbH, so sídlom Kreuzfeld 2, 4563 Micheldorf, Rakúska republika.

8.	Spoločnosť EKFIN je členom skupiny UniCredit. Skupina UniCredit je medzinárodnou bankovou skupinou poskytujúcou finančné služby rôzneho druhu. V Slovenskej republike pôsobí UniCredit najmä v oblasti poskytovania bankových služieb, leasingu nehnuteľností a leasingu hnuteľných vecí. 

9.	Na základe uvedeného úrad dospel k záveru, že spoločnosť EKFIN je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2	Walter Dienstl a Wolfram Themmer

10.	Walter Dienstl vykonáva spoločne s Wolframom Themmerom kontrolu nad spoločnosťou Better Place, cez ktorú nepriamo kontrolujú spoločnosť Forstinger. Spoločnosť Better Place je výlučne akvizičnou a holdingovou spoločnosťou, ktorá bola založená skupinou investorov vedenou Walterom Dienstelom a Wolframom Themmerom za účelom získania podielu na spoločnosti Forstinger. Spoločnosť Forstinger je jedinou spoločnosťou, ktorú spoločnosť Better Place kontroluje.

11.	Okrem spoločnosti Forstinger kontroluje Walter Dienstl spoločne s Wolframom Themmerom a so spoločnosťou SAPIENTIA spoločnosť NIEDERMEYER GmbH, so sídlom Talpagasse 1a, 1230 Viedeň, Rakúska republika ( ďalej len „Niedermeyer“). 

12.	Spoločnosť Niedermeyer pôsobí v oblasti maloobchodu s elektronikou a zameriava sa na obchod s mobilnými multimediálnymi produktmi. Zároveň ponúka aj služby v oblasti modernej výroby fotografií. 

13.	Z vyššie uvedených skutočností vyplýva, že Walter Dienstl a Wolfram Themmer sú fyzickými osobami, ktorých činnosti a konania súvisia s hospodárskou súťažou, a teda sú podnikateľmi v zmysle § 3 ods. 2 zákona, na ktorých sa zákon vzťahuje podľa § 2 ods. 1 písm. a) zákona.

1.3	Forstinger

14.	Forstinger Handel und Service GmbH je spoločnosťou s ručením obmedzeným založenou podľa rakúskeho práva, zapísanou v obchodnom registri Obchodného súdu vo Viedni, pod číslom FN 236076 x.

15.	Forstinger pôsobí v maloobchode predovšetkým v oblasti predaja náhradných dielov pre automobily, ako aj autopríslušenstva. Okrem toho sa zameriava aj na poskytovanie malých opravárenských a údržbárskych prác. 

16.	V Slovenskej republike je spoločnosť Forstinger aktívna prostredníctvom svojej dcérskej spoločnosti:
-	FORSTINGER, spol. s r.o., Údernícka 11 , 851 01 Bratislava, IČO: 35 907 959, ktorá je 100%-nou dcérskou spoločnosťou Forstinger Handel und Service GmbH (ďalej len „FORSTINGER, spol. s r.o.“).

17.	Z vyššie uvedených skutočností vyplýva, že spoločnosť Forstinger je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

18.	Úrad listom č. 377/PMÚ SR/2010 zo dňa 08. 02. 2010 informoval právneho zástupcu o začatí správneho konania, ako aj o skutočnosti, že lehota 30 pracovných dní na vydanie rozhodnutia o udelení alebo neudelení výnimky neplynie, nakoľko oznámenie koncentrácie nie je podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úplné. 

19.	Taktiež úrad právneho zástupcu predmetným listom informoval o skutočnosti, že účastníkom správneho konania vo veci výnimky je aj podnikateľ Forstinger ako podnikateľ, o ktorého právach a právom chránených záujmoch alebo povinnostiach ustanovených zákonom sa má rozhodnúť. Predmet žiadosti o udelenie výnimky podľa § 10 ods. 17 zákona, ako aj dôvody boli podnikateľmi EKFIN, Walter Dienstl, Wolfram Themmer označené ako predmet ich obchodného tajomstva. S ohľadom na uvedené boli predmetní podnikatelia prostredníctvom právneho zástupcu oboznámení so skutočnosťou, že ako účastníka predmetného správneho konania musí podnikateľa Forstinger úrad informovať aj o obsahu a dôvodoch predmetnej žiadosti. Preto boli predmetní podnikatelia vyzvaní, aby úradu poskytli súhlas na sprístupnenie uvedených údajov podnikateľovi Forstinger.

20.	Zároveň úrad predmetným listom upozornil právneho zástupcu na skutočnosť, že samotný predmet žiadosti nemôže byť označený ako obchodné tajomstvo, nakoľko úrad musí v rozhodnutí o výnimke vo výroku uviesť, či udeľuje, alebo neudeľuje výnimku na určité skutočnosti, a pokiaľ by tieto skutočnosti boli označené ako obchodné tajomstvo, predmetné rozhodnutie by bolo nepreskúmateľné. S ohľadom na uvedené úrad zároveň v predmetnom liste požiadal právneho zástupcu, aby upresnil rozsah predmetnej výnimky, teda na výkon akých práv a povinností vyplývajúcich z koncentrácie sa má predmetná výnimka udeliť a zároveň aby doplnil odôvodnenie predmetnej žiadosti a aby svoje tvrdenia podložil právne relevantnými podkladmi.

21.	Úrad listom č. 380/PMÚ SR/2010 zo dňa 08. 02 2010 informoval podnikateľa Forstinger o začatí správneho konania, o tom, že je jeho účastníkom, ako aj o skutočnosti, že lehota 30 pracovných dní na vydanie rozhodnutia o udelení alebo neudelení výnimky neplynie, nakoľko oznámenie koncentrácie nie je podľa § 10 ods. 12 zákona a vyhlášky úplné a zároveň ho oboznámil so skutočnosťou, že predmet žiadosti o udelenie výnimky podľa § 10 ods. 17 zákona, ako aj dôvody boli podnikateľmi EKFIN, Walter Dienstl, Wolfram Themmer označené ako predmet ich obchodného tajomstva a úrad bude podnikateľa Forstinger ako účastníka predmetného správneho konania informovať o predmete predmetnej žiadosti, ako aj o dôvodoch, ktoré podnikateľov EKFIN, Walter Dienstl, Wolfram Themmer k takejto žiadosti viedli po predložení podkladov a informácií od predmetných podnikateľov.

22.	Podľa § 10 ods. 17 zákona úrad na základe návrhu podnikateľa vydá rozhodnutie, ktorým môže udeliť výnimku zo zákazu podľa § 10 ods. 14 zákona, ak sú na to vážne dôvody. Úrad pri rozhodovaní o výnimke zváži aj účinky pozastavenia koncentrácie na účastníkov koncentrácie a na tretie strany. Udelenie výnimky môže úrad viazať na podmienku, s cieľom zabezpečiť efektívnu súťaž.

23.	Úrad podnikateľov EKFIN, Walter Dienstl, Wolfram Themmer a Forstinger vo vyššie uvedených listoch taktiež oboznámil so skutočnosťou, že pri rozhodovaní podľa § 10 ods. 17 zákona o výnimke zo zákazu podľa § 10 ods. 14 zákona vychádza zo závažnosti dôvodov, ktoré v príslušnom prípade existujú. Za závažné dôvody na udelenie výnimky možno považovať najmä situácie, kedy sa nadobúdaný podnikateľ nachádza v konkurze alebo taký stav bezprostredne hrozí v prípade, že úrad nepovolí výnimku zo zákazu podľa § 10 ods. 14 zákona, a kedy je ohrozená samotná existencia nadobúdaného podnikateľa bez umožnenia vstupu iného investora bezprostredne po vzniku koncentrácie, hrozila by strata domácich alebo zahraničných trhov, strata licencie nevyhnutnej na vykonávanie podnikateľskej činnosti nadobúdaného podnikateľa, ukončenie zmluvných vzťahov s dodávateľmi a odberateľmi, pričom umožnením realizácie práv a povinností vyplývajúcich zo vzniku koncentrácie nemôže dôjsť k ohrozeniu efektívnej súťaže na príslušných relevantných trhoch. 

24.	Zároveň úrad podnikateľa Forstinger vyššie uvedeným listom požiadal, aby sa k predmetnej žiadosti o výnimku podnikateľov EKFIN, Waltera Dienstla a Wolframa Themmera vyjadrili, pričom svoje vyjadrenia podložil právne relevantnými podkladmi.

25.	Dňa 11. 02. 2010 sa oznámenie predmetnej koncentrácie stalo podľa § 10 ods. 12 zákona v spojení s vyhláškou úplným, na základe čoho dňa 12. 02. 2010 začala podľa § 10 ods. 17 zákona plynúť lehota 30 pracovných dní na vydanie rozhodnutia vo veci udelenia predmetnej výnimky podľa § 10 ods. 17 zákona.

26.	Dňa 19. 02. 2010 bol na úrad doručený list zaevidovaný pod č. 590/2010, ktorým právny zástupca poskytol vyjadrenie k žiadosti  úradu o podklady a informácie v liste č. 377/PMÚ SR/2010 zo dňa 08. 02. 2010, v ktorom právny zástupca uviedol, že podnikatelia EKFIN, Walter Dienstl, Wolfram Themmer berú svoj návrh na udelenie výnimky zo zákazu vykonávať práva a povinnosti vyplývajúce z koncentrácie podľa § 10 ods. 17 zákona v plnom rozsahu späť. Zároveň právny zástupca namietal voči určeniu podnikateľa Forstinger za účastníka konania.

27.	Dňa 01. 03. 2010 bol na úrad doručený list podnikateľa Forstinger zaevidovaný úradom pod č. 689/2010, v ktorom sa predmetný podnikateľ vyjadril, že proti udeleniu výnimky podľa § 10 ods. 17 zákona zo zákazu vykonávať práva a povinnosti vyplývajúce z predmetnej koncentrácie podnikateľov EKFIN, Walter Dienstl, Wolfram Themmer a Forstinger nemá žiadne námietky a zároveň uviedol, že podľa jeho názoru nie je účastníkom predmetného správneho konania.

28.	Nakoľko z predmetných námietok nevyplynuli dôvody, pre ktoré by podnikateľ Forstinger nebol účastníkom predmetného správneho konania, úrad nezmenil svoje stanovisko vo vzťahu k účastníkom predmetného správneho konania.

29.	Dňa 25. 02. 2010 bolo vydané rozhodnutie č. 2010/FH/3/1/007, ktorým úrad súhlasil s predmetnou koncentráciou podnikateľov EKFIN, Walter Dienstl, Wolfram Themmer a Forstinger na základe Syndikátnej zmluvy, ktoré nadobudlo právoplatnosť dňa 26. 02. 2010. Podľa § 10 ods. 14 zákona podnikateľ nesmie vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej.

30.	Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol. 
	
31.	S ohľadom na vyššie uvedené skutočnosti, úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                         Ing. Emília Babiaková               
                                                                                    riaditeľka odboru koncentrácií

Rozhodnutie sa doručuje:

JUDr. Martin Nedelka, Ph.D.
Advokát
Advokátska kancelária Schönherr
Nám.1 mája 18 (Park One)
811 06 Bratislava

Walter Karger
konateľ
Forstinger Handel und Service GmbH
Richard Strauβ – Straβe 28
1230 Viedeň
Rakúska republika